SÄÄKSJÄRVEN KOULU

ESIOPETUS 2018-2019

Sääksjärven koulussa vuosiluokkia on esiluokista ysiluokkaan asti. Lukuvuonna 2018-2019 Sääksjärven koulussa on oppilaita noin 800 sekä opettajia ja muuta henkilökuntaa on yli 100.

Koko koulun fyysinen oppimisympäristö on yhteinen. Esiluokkia on kolme. Jokaisessa luokassa on esiopettaja ja koulunkäynninohjaaja lisäksi toiminnassa on mukana yhtenä päivänä erityisesiopettaja Anna-Liisa Kiiskinen.

Kouluyhteisö pyrkii luomaan edellytykset arvojen toteutumiselle. Kouluyhteisön jäseniä ovat oppilaat ja koko koulun henkilökunta. Lapsen näkökulmaa, etua, hyvinvointia sekä lapsuuden arvostamista pyritään nostamaan esiin. Tärkeää on tasapuolisuus, yhdenvertaisuus ja oikeudenmukaisuus lapsen kohtelussa.

Lempäälän kunnan esiopetussuunnitelma on tehty rinnan perusopetuksen opetussuunnitelman kanssa ja se löytyy kunnan kotisivuilta.

ESIOPETUKSEN TEHTÄVÄ JA TAVOITE

Esiopetuksen tehtävänä on järjestää esiopetusikäisille lapsille omaa ikä– ja kehitystasoa vastaavaa toimintaa, joka edistää lapsen omaa kasvua, kehitystä ja oppimisen taitoa. Esiopetus suunnitellaan ja toteutetaan siten, että lapsilla on mahdollisuus innostua, kokeilla ja oppia uutta.

Esiopetuksen tehtävänä on järjestää mahdollisuus osallistua yhdessä oppimiseen. Esiopetuksessa seurataan ja tuetaan esioppilaan kokonaisvaltaista kehitystä ja pyritään ennaltaehkäisemään oppimisvaikeuksia. Esiopetuksen tehtävänä on kehittää valmiuksia myöhempää oppimista varten.

Esiopetuksen tavoite on sekä yksilöllinen että yhteiskunnallinen. Tavoitteena on sekä itsensä että kulttuurinsa tunteva ja muita kulttuureja arvostava ihminen. Tavoitteena on myös hankkia esiopetuksen aikana perustavanlaatuisia oppimaan oppimisen sekä oman ajattelun taitoja. Asioiden oppimisessa korostuvat vuorovaikutuksen merkitys ja kieli.

Lempäälän kunnassa on yhteinen opetussuunnitelma esiopetuksesta yhdeksänteen luokkaan, Tavoitteena on, että lapset oppivat arvostamaan ihmisten yhdenvertaisuutta ja omaa ainutlaatuisuuttaan.

Kunnan opetussuunnitelmassa määritellään esiopetuksen tavoitteet ja sisältöalueet sekä arviointi.

Esiopetus on esioppilaalle maksutonta. Lapsi on velvoitettu osallistumaan esiopetukseen vuotta ennen perusopetuksen alkamista.

ESIOPETUKSEN OPPIMISKOKONAISUUDET

Esiopetus on luonteeltaan eheyttävää opetusta, joka muodostuu erilaajuisista ja eri tavoin toteutetuista oppimiskokonaisuuksista. Oppimiskokonaisuuksien toteuttamisen lähtökohtina ovat lasten kiinnostuksen kohteet sekä alla mainitut oppimiskokonaisuudet:

- Ilmaisun monet muodot

- Kielen rikas maailma

- Minä ja meidän yhteisömme

- Tutkin ja toimin ympäristössäni

- Kasvan ja kehityn

Opetussuunnitelma mahdollistaa vieraskielisen opetuksen, ja kaikissa esiluokassa tarjotaan englanninkielisiä tuokioita, kielisuihkuja, omien esiopettajien toimesta. Englannin kielisuihkut jatkuvat alkuopetuksessa, kunnes kielen opiskelu alkaa 3. luokalla.

Esiopetus tarjoaa ympäristön, joka innostaa ja on turvallinen oppimiselle, kyselemiselle, pohtimiselle, ihmettelylle, oivaltamiselle.

Lapset oppivat vuorovaikutuksessa. Vuorovaikutus on tärkeä oppimisympäristö. Toiminta vertaisryhmässä kehittää lapsen ajattelua, herättää keskustelua ja pohdintaa sekä tuottaa iloa. Se edistää kokonaisvaltaisesti oppimista.

YHTEISTYÖ

Varhaiskasvatus, esiopetus sekä perusopetus muodostavat esioppilaan kannalta johdonmukaisesti etenevän kokonaisuuden. Tarvitaan yhteistyötä kaikkien näiden eri vaiheiden opettajien ja työntekijöiden kesken.

Kotikulttuurin tuntemus on opettajan kannalta tärkeää oppilaan parhaaksi työskennellessä. Vain kotien kanssa tehtävän hyvän yhteistyön kautta voimme saavuttaa esiopetukselle asetetut tavoitteet. Ensisijainen kasvatusvastuu on aina oppilaan huoltajilla.

Toisinaan erityinen tuki on tarpeen. Siitä keskustellaan aina huoltajien kanssa. Koulun omia tukimuotoja on monia. Tukiverkostoon kuuluvat mm. erityisopettaja Elina Sipilä, terveydenhoitajat alaluokilla Eeva Simola ja yläluokilla Hanna-Maria Grann, psykologi Riina Rajamäki sekä koulukuraattori Riikka Valo. Koulussa toimii myös oppilashuoltoryhmä, joka tarvittaessa on käytettävissämme.

Koulussa toimii kutsukerhoja. Kutsukerhoon oma esiopettaja kutsuu lapsen osallistumaan. Esiopetuksessa kutsukerhoja ovat kielellisiä taitoja harjoittava KIEPPI, matemaattisia taitoja harjaannuttava NOPPA sekä motorisia taitoja ja ohjeen mukaan toimimista harjaannuttava MOTO. Ne ovat yleistä tukea esiopetuksessa.

Vanhempien keskinäinen toiminta koko koulun parhaaksi on mahdollista vanhempainyhdistyksessä.

Esi- ja alkuopetuksen yhteisenä arviointivälineenä toimii yhdessä esi- ja alkuopettajien kanssa laadittu väline nimeltä Taitotikkaat.

KOULUSSA TAPAHTUU

Koulussamme toimitaan kiusaamista vastustavasti ja pyritään pitämään yllä hyvää luokkahenkeä. Esiopetuksessa tämä näkyy kiusaamista ennaltaehkäisevänä toimintana.

Sääksjärven koulu on liikkuva koulu, jossa kaikilla tunneilla huomioidaan oppilaan liikkumisen tarve.

VERSO

Verso tarkoittaa vertaissovittelua, jossa isommat vertaissovittelijoiksi koulutetut oppilaat sovittelevat pienempien oppilaiden riitoja. Useimmiten ne ovat välitunnilla syntyneitä kinasteluja. Esiluokissa on käytössä Miniverso.

OPPILASKUNTA

Koulun oppilaskuntaa edustaa oppilaskunnan hallitus ja pikkuparlamentti. Oppilaskunnan hallitukseen 6-9 luokkien oppilaat valitsevat luokastaan edustajan. Pikkuparlamentissa on edustus luokilta esi-6.

VIHREÄ LIPPU

Olemme koulussa ylpeitä vihreästä lipusta. Olemme ansainneet sen ympäristöämme säästävällä toiminnalla. Opettaja ja oppilaat ideoivat kestävän kehityksen mukaista toimintaa koulussa GLOBE-tiimin johdolla.

KERHOT

Koulun kerhoihin tulee syksyllä ilmoittautumisohjeet. Kerho toteutuu, mikäli kerhoon on riittävästi innokkaita osallistujia. Kerhot ovat osa koulun toimintaa ja täten maksuttomia.

AAMU- JA ILTAPÄIVÄTOIMINTA

Lempäälän kunta järjestää perusopetuslain mukaista ohjattua aamu- ja iltapäivätoimintaa. Opetushallitus päättää tavoitteet ja keskeisen sisällön.

Tavoitteena on tukea lapsen kokonaisvaltaista hyvinvointia ja luoda perusta hyvälle kasvulle. Toiminta vahvistaa lasten itseluottamusta ja monipuolisten vuorovaikutustaitojen kehittymistä. Se myös innostaa ja tukee lapsia omien vahvuuksien löytämiseen ja valmentaa itsestä huolehtimisen taitoja.

Aamutoimintaa järjestetään klo 7-8.55 välillä. Aamutoiminnassa on mahdollisuus maksulliseen aamupalaan noin 8.00–8.30.

Iltapäivätoimintaa järjestetään klo 12.55–17. Lepohetken jälkeen noin kello 14 syömme välipalaa.

Suunnitellessamme iltapäivätoiminnan sisältöä huomioimme kyseessä olevan kuukausiteeman, johon myös lapset ovat saaneet vaikuttaa omilla mielipiteillään ja ehdotuksillaan. Ulkoilu ja liikkuminen ovat oleellinen osa päivittäistä iltapäivätoimintaa.

KOULUN TYÖ- JA LOMA-AJAT

Esiopetusta päivittäin 8.55–12.55

Syyslukukausi 9.8.2018 – 21.12.2018

Kodin ja koulun päivä 6.10. 2018 (la koulupäivä)

Syysloma 15.10.2018 – 21.10.2018

Itsenäisyyspäivävapaa 7.12.2018

Kevätlukukausi 7.1.2019 –1.6.2019

Talviloma 25.2.2019 – 3.3.2019

ESILUOKAT

Esi A Oravakallio

opettaja Minna Nikunoja puh. +358 50 3832182

koulunkäynninohjaaja Milja Ala-Nikkilä

Esi B Kissapuisto

opettaja Taru Mäkimattila puh. +358 40 1337205

koulunkäynninohjaaja Minna Seppänen

Esi C Sudet

Heta Yli-Panula puh. +358 50 3839334

koulunkäynninohjaaja Seija Laine

Maanantaisin koululla on lisäksi

erityisesiopettaja Anna-Liisa Kiiskinen puh. +358 50 3839265

sekä APIP-toiminnassa koulunkäynninohjaaja Elina Kammonen

Esiluokkien APIP–toiminnan puh.+358 50 3830637

APIP-koordinaattori puh. +358 50 3839702

Rehtori AM Hakuni-Luoma puh. +358 407799049

Koulun kanslia, koulusihteeri: puh. +358 50 3839019